Foto’s: Vrou trou met die kleur pienkKitten Kay Sera tydens haar troue (Foto: kittenkaysera/Instagram) ŉ Vrou het met die kleur pienk getrou, nadat sy glo 40 jaar lank met dié kleur “in ŉ verhouding” was. Dit was ŉ bisarre seremonie en vermoedelik die eerste van sy soort. Kitten Kay Sera staan bekend as “die pienkste mens in die wêreld”. Sy het in 2018 opslae gemaak toe sy meer as £1 miljoen spandeer het aan haar eenkleurige huis en klerekas. Nou het sy dié obsessie verder gevat en Kitten het met die kleur getrou, ná sy inspirasie geput het uit ŉ gesprek met ŉ kind. Sy het natuurlik ŉ pienk rok aangehad, in ŉ pienk Chevrolet opgedaag en ŉ pienk ring vir haarself gekoop. Sy het in plasings op Instagram die “grootste dag van haar lewe” met haar aanhangers gedeel – insluitend ŉ foto van die troukoek, waar ŉ pienk swaan bo-op gepryk het. “Baie dankie aan @bigsugarbakeshop WOW!!! My troukoek en kolwyntjies was fantasties!” het sy geskryf. Kitten Kay Sera se troukoek (Foto: kittenkaysera/Instagram) In ŉ onderhoud met KVVU-TV het Kitten gesê sy is al jare lank in ŉ verhouding met die kleur, maar dit was nou die regte tyd om dit amptelik te maak. Sy het met die idee vorendag gekom ná ŉ gesprek met ŉ kind wat gesê het sy moet met die kleur trou as sy so lief is daarvoor. Kitten se liefde vir die kleur het per ongeluk op haar 20ste verjaarsdag gebeur, toe sy gewonder het wat om vir haar partytjie aan te trek. Sy het besluit op ŉ pienk bloes, pienk romp, pienk skoene en pienk bykomstighede. “Ek het wonderlik gevoel. Ek het gedink – as dit my só fantasties laat voel om soveel pienk aan te trek, hoekom sal ek dit nie elke dag doen nie?” het sy vroeër verduidelik. Dit het vir haar “belaglik” gevoel om terug te gaan na ŉ blou denim en wit T-hemp. “Ek wou nie tot die volgende spesiale geleentheid wag om weer pienk-gelooflik te voel nie. Ek wou elke dag in pienk mooi voel en lyk. Ek het my motor verkoop sodat ek genoeg geld kon kry om uit my tuisdorp van Houston, Texas, na die helderpienk ligte van Hollywood te verhuis.” Kitten beskryf haarself as ŉ flamink in ŉ wêreld vol grys duiwe. “Wanneer ek tydens die oggend-spitsuur in ŉ besige straat afstap, dan dra almal grys of swart. Daar is nie enige uitdrukking nie, geen individualiteit nie. En tog dink mense ek is die een wat mal is!” Sy het oor die jare al miljoene spandeer aan pienk bykomstighede en uitrustings. “Dit klink baie, maar as mens dit oor dekades afbreek, dan is dit nie veel meer as wat almal aan motors, rusbanke en bykomstighede spandeer nie. Die enigste verskil is dat elke dollar vir my aan pienk spandeer word.” Die troue sal na verwagting later vanjaar ook op Netflix uitgesaai word. A post shared by Kitten Kay Sera (@kittenkaysera)